**DĖL MAŽMENINĖS PREKYBOS ALKOHOLINIAIS GĖRIMAIS LAIKO RIBOJIMO**

2018 m. lapkričio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos alkoholio kontrolės įstatymo 18 straipsnio 9 dalimi, atsižvelgdama į Rokiškio miesto gyventojų skundus, Rokiškio policijos komisariato nuomonę ir siekdama užtikrinti viešąją tvarką bei visuomenės saugumą, Rokiškio rajono savivaldybės taryba n u s p r e n d ž i a:

1. Apriboti mažmeninės prekybos alkoholiniais gėrimais laiką uždarajai akcinei bendrovei „Laisvalaikio oazė“ (kodas 304407466, buveinės adresas Respublikos g. 45, Rokiškis) bare-klube adresu: Respublikos g. 45, uždraudžiant prekiauti alkoholiniais gėrimais nuo 24 iki 10 val.;
2. Sprendimą skelbti Teisės aktų registre ir savivaldybės interneto svetainėje [www.rokiskis.lt](http://www.rokiskis.lt) .

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL MAŽMENINĖS PREKYBOS ALKOHOLINIAIS GĖRIMAIS LAIKO RIBOJIMO“**

**AIŠKINAMASIS RAŠTAS**

2018-11-15

**Parengto sprendimo projekto tikslai ir uždaviniai.** Vadovaujantis teisės aktais riboti alkoholinių gėrimų prieinamumą ir vartojimą, tuo sumažinant alkoholio vartojimo sukeltas neigiamas pasekmes. Užtikrinti visuomenės saugumą ir viešąją tvarką.

**Šiuo metu esantis teisinis reglamentavimas.**

Lietuvos Respublikos alkoholio kontrolės įstatymas

 **Sprendimo projekto esmė.**

 Vadovaujantis Alkoholio kontrolės įstatymo 18 straipsnio 9 dalimi, savivaldybių tarybos, siekdamos užtikrinti viešąją tvarką ir visuomenės saugumą ir įvertinusios prekybos alkoholiniais gėrimais vietą, gyventojų, bendrijų, bendruomenių ar jų atstovų, asociacijų ar kitų institucijų raštu pareikštą nuomonę, policijos komisariatų pasiūlymus, turi teisę riboti laiką, kuriuo leidžiama prekiauti alkoholiniais gėrimais.

 Atsižvelgiant į gautą kolektyvinį Rokiškio miesto gyventojų skundą, bei Rokiškio policijos komisariato siūlymą, siūloma apriboti mažmeninės prekybos alkoholiniais gėrimais laiką uždarajai akcinei bendrovei „Laisvalaikio oazė“ (kodas 304407466, buveinės adresas Respublikos g. 45, Rokiškis) laisvalaikio klube „Skylark“ adresu: Respublikos g. 45, uždraudžiant prekiauti alkoholiniais gėrimais nuo 24 iki 10 val.

**Galimos pasekmės, priėmus siūlomą tarybos sprendimo projektą:**

**teigiamos** – sumažės alkoholio prieinamumas Rokiškio mieste nakties metu.

**neigiamos** – galimas laisvalaikio klubo savininko nepasitenkinimas, neatmetama teisminio ginčo tikimybė.

**Kokia sprendimo nauda Rokiškio rajono gyventojams.**

bus užtikrintas visuomenės saugumas ir viešoji tvarka šalia laisvalaikio klubo nakties metu.

**Finansavimo šaltiniai ir lėšų poreikis**.

Nenumatoma.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Ūkio ir viešosios tvarkos skyriaus vedėjo pavaduotoja Violeta Bieliūnaitė-Vanagienė